KAZALO

1........... Proračunski postopek za EKJS za leto 2012. 3

2........... Namenski prejemki za EKJS. 3

3........... Prejemki iz začasnih zneskov za prestrukturiranje (sektor sladkorja) 4

4........... Pripombe k začasnemu izvajanju proračuna EKJS za leto 2012. 4

5........... Izvajanje namenskih prejemkov za EKJS. 5

6........... Izvajanje prejemkov, ki izhajajo iz začasnih zneskov za prestrukturiranje (sektor sladkorja) 6

7........... Izvajanje sklada za prestrukturiranje industrije sladkorja. 6

8........... Sklepi 6

priloga 1 priloga 2: || Odobritve EJKS - proračunski postopek za leto 2012 ZAČASNA PORABA ODOBRITEV EKJS - Stanje do 31. 1. 2012

1. Proračunski postopek za EKJS za leto 2012

Proračunski postopek za Evropski kmetijski jamstveni sklad (EKJS) za leto 2012 in ustrezni zneski odobritev za posamezno fazo postopka so povzeti v preglednici iz Priloge 1.

Proračunski organ je proračun za EKJS za leto 2012 sprejel 1. decembra 2011. Proračun je vključeval odobritve za prevzem obveznosti in odobritve za plačila v višini:

– 43 603,4 milijona EUR oziroma 43 601,3 milijona EUR za ukrepe kmetijskega trga in neposredne pomoči (področje politike 05),

– 335,8 milijona EUR oziroma 245,5 milijona EUR za veterinarske in fitosanitarne ukrepe (področje politike 17),

– 30,5 milijona EUR oziroma 29,1 milijona EUR za ribištvo (področje politike 11).

Skupne odobritve za prevzem obveznosti za EKJS iz proračuna so znašale 43 969,6 milijona EUR, odobritve za plačila pa 43 876 milijonov EUR. Do razlike med odobritvami za prevzem obveznosti in odobritvami za plačila pride, ker so za nekatere ukrepe, ki jih neposredno izvaja Komisija, uporabljena diferencirana sredstva. Te sheme so povezane predvsem s promocijo kmetijskih proizvodov, s strategijo politike in koordinacijskimi ukrepi za kmetijstvo ter z ribištvom in veterinarskimi ter fitosanitarnimi ukrepi.

2. Namenski prejemki za EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi odločb o potrditvi skladnosti, iz nepravilnosti in dajatev na mleko, namenski prejemki za financiranje odhodkov EKJS. Namenski prejemki se lahko v skladu s temi določbami porabijo za financiranje odhodkov držav članic za EKJS. Če se del teh prihodkov ne porabi, se neporabljeni del samodejno prenese v naslednje proračunsko leto[1].

Proračun za EKJS za leto 2012 vključuje: najnovejšo oceno Komisije glede zneska odobritev, ki bi bila potrebna za financiranje predvidenih odhodkov za tržne ukrepe in neposredne pomoči, ter ocene namenskih prejemkov, ki naj bi bili prejeti med zadevnim proračunskim letom, in preneseni znesek namenskih prejemkov, ki je ostal iz prejšnjega proračunskega leta. Komisija je v svojem predlogu višine odobritev za EKJS v proračunu za leto 2012 upoštevala skupne pričakovane namenske prejemke in za leto 2012 zahtevala raven odobrenih proračunskih sredstev, izračunanih z odbitkom ocenjenih namenskih prejemkov od ocenjenih odhodkov. Proračunski organ je sprejel nov proračun EKJS, v katerem je upošteval pričakovane namenske prejemke.

Ob pripravi proračuna za leto 2012 so razpoložljivi namenski prejemki po ocenah Komisije znašali 1 010 milijonov EUR, in sicer:

– pričakovani namenski prejemki v proračunskem letu 2012 so bili ocenjeni na 805 milijonov EUR. Pričakovani so bili prejemki iz popravkov pri potrditvi skladnosti in prejemki iz nepravilnosti v višini 600 milijonov EUR oziroma 150 milijonov EUR. Prejemki iz dajatev na mleko so bili ocenjeni na 55 milijonov EUR;

– pričakovani namenski prejemki, ki naj bi se v proračunskem letu 2012 prenesli iz proračunskega leta 2011, so bili ocenjeni na 205 milijonov EUR.

Komisija je v proračunu za leto 2012 te prejemke v višini 1 010 milijonov EUR namenila dvema shemama, in sicer:

– 310 milijonov EUR za operativne sklade za organizacije proizvajalcev v sektorju sadja in zelenjave ter

– 700 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 496 milijonov EUR oziroma 30 472 milijonov EUR. Vsota zgoraj navedenih odobritev sredstev in namenskih prejemkov ustreza skupni oceni razpoložljivih odobritev v višini 806 milijonov EUR za operativne sklade za organizacije proizvajalcev v sektorju sadja in zelenjave ter 31 172 milijonov EUR za shemo enotnega plačila.

V Prilogi 2, ki prikazuje začasno izvrševanje proračuna za leto 2012 za obdobje do 31. januarja 2012, proračunske odobritve za sektor sadja in zelenjave ter za nevezane neposredne pomoči predstavljajo odobritve za navedeni shemi, ki znašajo 788 milijonov EUR oziroma 37 189 milijonov EUR, pri čemer niso upoštevani zgoraj navedeni namenski prejemki. Če prištejemo prejemke, namenjene tema sektorjema, znašajo skupne odobritve za leto 2012 1 098 milijonov EUR za sektor sadja in zelenjave ter 37 889 milijonov EUR za sektor nevezanih neposrednih pomoči.

3. Prejemki iz začasnih zneskov za prestrukturiranje (sektor sladkorja)

Začasni zneski za prestrukturiranje sektorja sladkorja se obravnavajo kot namenski prejemki za financiranje pomoči pri prestrukturiranju sladkorne industrije in drugih pomoči, predvidenih v skladu za prestrukturiranje sladkorne industrije. Za tri tržna leta: 2006/2007, 2007/2008 in 2008/2009 so bili ti zneski, ki se nanašajo na količinske kvote za sladkor, inulinski sirup in izoglukozo, dodeljene izvajalcem v posamezni državi članici, vplačani v sklad. V času priprave proračuna za leto 2012 se je pričakovalo, da se bo iz proračunskega leta 2011 v proračunsko leto 2012 prenesel znesek v višini 832,2 milijona EUR.

4. Pripombe k začasnemu izvajanju proračuna EKJS za leto 2012

Raven začasnega izvajanja proračuna za obdobje od 16. oktobra 2011 do 31. januarja 2012 je prikazana v Prilogi 2. Ta stopnja izvajanja se primerja s sestavo odhodkov na podlagi kazalnika, določenega v skladu z ureditvijo iz člena 20 Uredbe Sveta (ES) št. 1290/2005. V nadaljevanju je kratko pojasnilo nekaterih proračunskih členov, pri katerih se kažejo največja odstopanja med dejansko in pričakovano ravnijo izvajanja proračuna za leto 2012.

4.1. Tržni ukrepi

Poraba odobritev za intervencije na kmetijskih trgih je bila za 176,9 milijona EUR višja od ravni odobrenih proračunskih sredstev, določene po kazalniku z dne 31. januarja 2012. To razliko je mogoče pripisati zlasti vinskemu sektorju ter sektorju sadja in zelenjave. Hkrati pa so drugi sektorji kazali nekoliko premajhno porabo sredstev.

4.1.1. Sadje in zelenjava (+55,5 milijona EUR v primerjavi z odobritvami)

V zvezi z odobritvami je ta stopnja izvajanja primarno posledica stroškov za operativne sklade za shemo organizacij proizvajalcev, ki se financira iz odobritev iz proračuna in iz prihodkov, pripisanih tej shemi v proračunu za leto 2012 (opomba: za podrobnosti glej točko 2 zgoraj). Raven izvajanja je rezultat uporabe kazalnika za obdobje do 31. januarja 2012 za odobritve, ki ne vključujejo namenskih prejemkov za ta sektor. Poleg tega so za obravnavano obdobje države članice izvedle plačila hitreje, kot na stopnji kazalnika, določenega za pomoč skupinam proizvajalcev za shemo predhodnega prepoznavanja.

Komisija za zdaj meni, da bodo skupne odobritve za ta sektor zadostovale za kritje odhodkov, ki naj bi jih leta 2012 imele države članice.

Komisija je od leta 2010 za lažje razumevanje v preglednico začasnega izvrševanja iz Priloge 2 vnesla opombo *. Ta kaže, kakšno bi bilo stanje, če bi se kazalnik z dne 31. januarja 2012 uporabil za pričakovane skupne odobritve za financiranje tega sektorja. Kot je navedeno v točki 2, skupno pričakovano financiranje za ta sektor sestavljajo odobritve v višini 788 milijonov EUR in namenski prejemki za ta sektor, ocenjeni na 310 milijonov EUR. Če bi kazalnik uporabili za skupna sredstva v višini 1 098 milijonov EUR, ki bodo po pričakovanjih na razpolago za ta sektor, bi bila poraba premajhna za 10 milijonov EUR. Ta premajhna uporaba sredstev je posledica nekoliko počasnejšega plačilnega ritma za sheme, ki vključujejo operativne sklade za organizacije proizvajalcev in razdeljevanje sadja v šolah v primerjavi z njihovo ustrezno stopnjo kazalnika. Na tej točki se položaj za obe shemi šteje za začasnega.

4.1.2. Proizvodi vinskega sektorja (+ 127,9 milijona EUR)

V primerjavi s stopnjo izvrševanja po kazalniku z dne 31. januarja 2012 je trenutna prevelika uporaba posledica hitrejšega plačevanja držav članic za nacionalne programe pomoči v vinskem sektorju. Omeniti je treba, da ta hitrejši ritem izvajanja za te programe ne pomeni nobenega tveganja presežka odobritev, ker temeljijo na finančnih zgornjim mejah, ki jih določa zakonodaja za te programe.

4.2. Neposredne pomoči

Poraba odobritev za neposredne pomoči je bila v primerjavi z vrednostmi kazalnika na dan 31. januarja 2012 večja za 1 636,8 milijona EUR.

4.2.1. Nevezane neposredne pomoči (+ 1 532,3 milijona EUR v primerjavi z odobritvami)

Kar zadeva odobritve, shema enotnega plačila (SPS) kaže previsoko uporabo, ki izhaja iz uporabe kazalnika za obdobje do 31. januarja 2012, za odobritve, ki ne vključujejo prihodkov, namenjenih temu sektorju, ter iz splošnih dovoljenj, ki jih Komisija podeli državam članicam za predplačila neposrednih pomoči od 16. oktobra 2011. Poleg tega vse ostale sheme znotraj tega sektorja, tj. SAPS, ločena plačila za sladkor in sadje, pri čemer je izjema posebna pomoč (člen 68), kažejo pospešeno plačevanje v primerjavi s stopnjo kazalnika.

Države članice so do zdaj dejansko že izplačale približno 91 % v proračunu ocenjenih potreb v primerjavi s 87 % v istem času za terjatve iz leta 2010, izplačane v letu 2011.

Komisija je od leta 2010 za lažje razumevanje v preglednico začasnega izvrševanja iz Priloge 2 vnesla opombo *. Ta opomba kaže, kakšno bi bilo stanje, če bi se kazalnik z dne 31. januarja 2012 uporabil za predvidene skupne odobritve za financiranje nevezanih neposrednih pomoči. Kot je navedeno v točki 2, skupno financiranje, predvideno za nevezane neposredne pomoči, sestavljajo odobritve v višini 37 189 milijonov EUR in namenski prejemki za nevezane neposredne pomoči, ocenjeni na 700 milijonov EUR. Če bi kazalnik uporabili za skupna sredstva v višini 37 889 milijonov EUR, ki bodo predvidoma na razpolago za nevezane neposredne pomoči, bi bila ugotovljena previsoka uporaba nižja in bi znašala 914,3 milijona EUR.

4.2.2. Druge neposredne pomoči (+104,8 milijona EUR)

Po splošnem dovoljenju, ki ga je Komisija podelila državam članicam za predplačilo neposrednih pomoči od 16. oktobra 2011, so se plačila izvedla hitreje v primerjavi s stopnjo kazalnika 31. januarja 2012 za nekatere sheme, kot so: posebne premije za krave dojilje in govedo ter za pomoči za pridelovalce škrobnega krompirja ter za plačila na površino za riž. Po zdajšnjih ocenah naj bi bilo stanje začasno.

5. Izvajanje namenskih prejemkov za EKJS

Preglednica v Prilogi 2 prikazuje, da so bili do 31. januarja 2012 zbrani namenski prejemki v višini 456,2 milijona EUR, in sicer:

– prejemki, ki izvirajo iz popravkov na podlagi sklepov o potrditvi skladnosti, so znašali 345,7 milijona EUR, pri čemer se do konca proračunskega leta pričakujejo še dodatni zneski;

– prejemki, ki izvirajo iz nepravilnosti, so znašali približno 55,4 milijona EUR, pri čemer se do konca proračunskega leta pričakujejo še dodatni zneski;

– do zdaj je bila zbrana večina prejemkov iz dajatev za mleko, ki znašajo približno 55,1 milijona EUR;

– Končno, znesek odobrenega prihodka, ki je bil dejansko prenesen iz leta 2011 v leto 2012 je znašal 441,5 milijona EUR, kar je precej več od prvotno ocenjenega zneska v višini 205 milijonov EUR.

Tako znesek namenskih prejemkov, na razpolago za financiranje odhodkov EKJS, 31. januarja 2012 znaša 897,7 milijona EUR. Komisija za zdaj ocenjuje, da bi namenski prejemki, ki jih je še treba zbrati, znašali 348,8 milijona EUR (po ocenah naj bi bilo v proračunu za leto 2012 za 805 milijonov EUR namenskih prejemkov, od česar jih je bilo zbranih za 456,2 milijona EUR).

6. Izvajanje prejemkov, ki izhajajo iz začasnih zneskov za prestrukturiranje (sektor sladkorja)

V skladu z zakonodajo od novembra 2009 od držav članic niso bili izterjani nobeni novi začasni zneski za prestrukturiranje. Zato so skupni namenski prejemki za sklad za prestrukturiranje sladkorne industrije enaki znesku, ki je prenesen iz proračuna za leto 2011 in, v nasprotju z začetno oceno, znaša 856,8 milijona EUR (to je več kot 832,2 milijona EUR, predvidenega v proračunu za leto 2012, saj so bila plačila pomoči ob koncu leta 2011 nižja od pričakovanih).

7. Izvajanje sklada za prestrukturiranje industrije sladkorja

Države članice so do konca januarja 2012 izvedle znatna plačila v višini 0,4 milijona EUR za pomoči v zvezi s prestrukturiranjem, diverzifikacijo ali rafiniranjem sladkorja.

8. Sklepi

Začasno izvajanje proračunskih odobritev EKJS za leto 2012 za obdobje do 31. januarja 2012 kaže, da so mesečna povračila državam članicam za približno 1 765,6 milijona EUR presegla na kazalniku utemeljen znesek za izvajanje proračuna. To je večinoma zaradi splošnega dovoljenja, ki ga je odobrila Komisija za plačilo predplačil neposrednih pomoči od 16. oktobra 2011, ki zagotavljajo hitrejše plačevanje teh pomoči. Po pričakovanju naj bi se ta ritem upočasnil s približevanjem roka za te pomoči, ki je 30. junij 2012.

Na voljo so namenski prejemki v višini 897,7 milijona EUR, v letu 2012 pa naj bi zbrali še 348,8 milijona EUR. Komisija na tej točki pričakuje, da bodo namenski prejemki, ki so na razpolago, in tisti, ki naj bi bili zbrani med letom, dovolj za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna za leto 2012, zato se ne pričakujejo nobene dodatne proračunske potrebe.

[1] Najprej je treba porabiti prenesene namenske prejemke, torej pred odobrenimi proračunskimi sredstvi, ki jih je odobril proračunski organ, ali namenske prejemke, ustvarjene med letom (člen 10 Finančne uredbe).